**FAQ**

**พระราชบัญญัติการชุมนุมสาธารณะ พ.ศ.2558**

**1. “การชุมนุมสาธารณะ” ตามพระราชบัญญัติการชุมนุมสาธารณะ พ.ศ.2558 หมายความว่าอย่างไร?**

 **ตอบ** : พระราชบัญญัติการชุมนุมสาธารณะ พ.ศ.2558 ได้บัญญัตินิยามความหมายของการชุมนุมสาธารณะไว้ว่า

 “การชุมนุมสาธารณะ” หมายความว่า การชุมนุมของบุคคลในที่สาธารณะ เพื่อเรียกร้อง สนับสนุน คัดค้าน หรือแสดงความคิดเห็นในเรื่องใดเรื่องหนึ่งโดยแสดงออกต่อประชาชนทั่วไป และบุคคลอื่นสามารถร่วมการชุมนุมนั้นได้โดยไม่ได้กำหนดขั้นต่ำของจำนวนผู้ชุมนุม และต้องเป็นไปโดยสงบและปราศจากอาวุธ

**2. “ผู้รับแจ้ง” ตามพระราชบัญญัติการชุมนุมสาธารณะพ.ศ.2558 หมายความว่าอย่างไร?**

 **ตอบ** : พระราชบัญญัติการชุมนุมสาธารณะ พ.ศ.2558 ได้บัญญัตินิยามความหมายของผู้รับแจ้งไว้ว่า

 “ผู้รับแจ้ง หมายความว่า หัวหน้าสถานีตำรวจแห่งท้องที่ที่มีการชุมนุมสาธารณะหรือบุคคลอื่น ทั้งนี้ ตามที่รัฐมนตรีประกาศกำหนดให้เป็นผู้มีหน้าที่รับแจ้งการชุมนุมสาธารณะตามพระราชบัญญัตินี้”

**3. “ผู้จัดการชุมนุม” ตามพระราชบัญญัติการชุมนุมสาธารณะพ.ศ.2558 หมายความว่าอย่างไร?**

 **ตอบ** : พระราชบัญญัติการชุมนุมสาธารณะ พ.ศ.2558 ได้บัญญัตินิยามความหมายของผู้จัดการชุมนุมไว้ว่า

 “ผู้จัดการชุมนุม” หมายความว่า ผู้จัดให้มีการชุมนุมสาธารณะและให้หมายความรวมถึง
ผู้ประสงค์จะจัดการชุมนุม และผู้ซึ่งเชิญชวนหรือนัดให้ผู้อื่นมาร่วมการชุมนุมสาธารณะโดยแสดงออกหรือมีพฤติกรรมทำให้ผู้อื่นเข้าใจว่าตนเป็นผู้จัดหรือร่วมจัดให้มีการชุมนุมนั้น

**4. “ผู้ชุมนุม” ตามพระราชบัญญัติการชุมนุมสาธารณะพ.ศ.2558 หมายความว่าอย่างไร?**

 **ตอบ** : พระราชบัญญัติการชุมนุมสาธารณะ พ.ศ.2558 ได้บัญญัตินิยามความหมายของผู้ชุมนุมไว้ว่า

 “ผู้ชุมนุม” หมายความรวมถึง ผู้จัดการชุมนุม และผู้เข้าร่วมการชุมนุมสาธารณะไม่ว่าจะเข้าร่วมการชุมนุมสาธารณะนั้นตามคำเชิญชวนหรือการนัดของผู้จัดการชุมนุมหรือไม่

**5. การชุมนุมกรณีใดบ้างที่ไม่ถือว่าเป็นการชุมนุมสาธารณะ** **ตามความหมายของพระราชบัญญัติการชุมนุมสาธารณะ พ.ศ.2562**?

 **ตอบ** : ตามพระราชบัญญัติการชุมนุมสาธารณะ พ.ศ.2558 ไม่ใช้บังคับแก่การชุมนุมสาธารณะ ดังต่อไปนี้

 1) การชุมนุมเนื่องในงานพระราชพิธีและงานรัฐพิธี

 2) การชุมนุมเพื่อประกอบพิธีกรรมทางศาสนาหรือกิจกรรมตามประเพณีหรือตามวัฒนธรรมแห่งท้องถิ่น

 3) การชุมนุมเพื่อจัดแสดงมหรสพ กีฬา ส่งเสริมการท่องเที่ยว หรือกิจกรรมอื่นเพื่อประโยชน์ทางการค้าปกติของผู้จัดการชุมนุมนั้น

 4) การชุมนุมภายในสถานศึกษา

 5) การชุมนุมหรือการประชุมตามบทบัญญัติแห่งกฎหมาย หรือการประชุมสัมมนาทางวิชาการของสถานศึกษาหรือหน่วยงานที่มีวัตถุประสงค์ทางวิชาการ

 6) การชุมนุมสาธารณะในระหว่างเวลาที่มีประกาศสถานการณ์ฉุกเฉินหรือประกาศใช้กฎอัยการศึก และการชุมนุมสาธารณะที่จัดขึ้นเพื่อประโยชน์ในการหาเสียงเลือกตั้งในช่วงเวลาที่มีการเลือกตั้ง แต่ต้องปฏิบัติตามกฎหมายว่าด้วยการนั้น

**6. ตามพระราชบัญญัติการชุมนุมสาธารณะ พ.ศ.2558 ห้ามมิให้มีการจัดการชุมนุมสาธารณะในสถานที่ใดบ้าง?**

 ตอบ : ตามพระราชบัญญัติการชุมนุมสาธารณะ พ.ศ.2558 ห้ามมิให้มีการจัดการชุมนุมสาธารณะในสถานที่ดังต่อไปนี้

 1) ห้ามการจัดการชุมนุมสาธารณะในรัศมีหนึ่งร้อยห้าสิบเมตรจากพระบรมมหาราชวัง พระราชวัง วังของพระรัชทายาทหรือของพระบรมวงศ์ตั้งแต่สมเด็จเจ้าฟ้าขึ้นไป พระราชนิเวศน์ พระตำหนัก หรือจากที่ซึ่งพระมหากษัตริย์ พระราชินี พระรัชทายาท พระบรมวงศ์ตั้งแต่สมเด็จเจ้าฟ้าขึ้นไป หรือผู้สำเร็จราชการ
แทนพระองค์ ประทับหรือพำนัก หรือสถานที่พำนักของพระราชอาคันตุกะ จะกระทำมิได้

 2) การจัดการชุมนุมสาธารณะภายในพื้นที่ของรัฐสภา ทำเนียบรัฐบาล และศาล (ศาลรัฐธรรมนูญศาลยุติธรรม ศาลปกครอง ศาลทหาร และศาลอื่นตามกฎหมายว่าด้วยการจัดตั้งศาล) จะกระทำมิได้ เว้นแต่
มีการจัดให้มีสถานที่เพื่อใช้สำหรับการชุมนุมสาธารณะภายในพื้นที่นั้น

 3) การชุมนุมสาธารณะต้องไม่กีดขวางทางเข้าออก หรือรบกวนการปฏิบัติงานหรือการใช้บริการสถานที่ดังต่อไปนี้

 (๑) สถานที่ทำการหน่วยงานของรัฐ

 (๒) ท่าอากาศยาน ท่าเรือ สถานีรถไฟ หรือสถานีขนส่งสาธารณะ

 (๓) โรงพยาบาล สถานศึกษา และศาสนสถาน

 (๔) สถานทูตหรือสถานกงสุลของรัฐต่างประเทศ หรือสถานที่ทำการองค์การระหว่างประเทศ

 (๕) สถานที่อื่นตามที่รัฐมนตรีประกาศกำหนด

**7. กรณีที่ประสงค์จะจัดการการชุมนุมสาธารณะต้องทำอย่างไรบ้าง?**

 **ตอบ** :ผู้ใดประสงค์จะจัดการชุมนุมสาธารณะ ให้แจ้งการชุมนุมต่อผู้รับแจ้ง (หัวหน้าสถานีตำรวจแห่งท้องที่ที่มีการชุมนุมสาธารณะหรือบุคคลอื่น) ก่อนเริ่มการชุมนุมไม่น้อยกว่ายี่สิบสี่ชั่วโมง

สำหรับวิธีการแจ้งนั้น ผู้แจ้งสามารถแจ้งด้วยวิธีใดวิธีหนึ่ง ดังนี้

 1) แจ้งโดยตรงต่อผู้รับแจ้ง

 2) แจ้งทางโทรสาร

 3) แจ้งทางจดหมายอิเล็กทรอนิกส์

**8. กรณีที่ไม่สามารถแจ้งการชุมนุมได้ภายในกำหนดยี่สิบสี่ชั่วโมง ต้องทำอย่างใดได้บ้าง?**

 **ตอบ** : ให้ผู้ประสงค์จะจัดการชุมนุมสาธารณะซึ่งไม่สามารถแจ้งการชุมนุมได้ภายในกำหนดเวลา
แจ้งการชุมนุมพร้อมคำขอผ่อนผันกำหนดเวลาดังกล่าวต่อผู้บังคับการตำรวจผู้รับผิดชอบพื้นที่ในกรุงเทพมหานคร หรือผู้บังคับการตำรวจภูธรจังหวัดในจังหวัดอื่นแล้วแต่กรณีก่อนเริ่มการชุมนุม

**9. ตามพระราชบัญญัติการชุมนุมสาธารณะ พ.ศ.2558 ได้กำหนดขั้นตอนการดำเนินการของผู้รับแจ้งไว้?**

 **ตอบ** : ตามพระราชบัญญัติการชุมนุมสาธารณะ พ.ศ.2558 ได้กำหนดขั้นตอนการดำเนินการของผู้รับแจ้งไว้ดังนี้

 1) เมื่อได้รับแจ้งแล้ว ให้ผู้รับแจ้งส่งสรุปสาระสำคัญในการชุมนุมสาธารณะตามพระราชบัญญัตินี้ให้ผู้รับแจ้งทราบภายใน 24 ชั่วโมงนับแต่เวลาที่ได้รับแจ้ง

 2) ในกรณีที่ผู้รับแจ้งเห็นว่าการชุมนุมสาธารณะที่ได้รับแจ้งนั้นอาจขัดต่อมาตรา 7 หรือมาตรา 8 ให้ผู้รับแจ้งมีคำสั่งให้ผู้แจ้งแก้ไขภายในเวลาที่กำหนด

 3) หากผู้แจ้งการชุมนุมไม่ปฏิบัติตามคำสั่งตามข้อ 2) ให้ผู้รับแจ้งมีคำสั่งห้ามชุมนุมโดยแจ้งคำสั่งเป็นหนังสือไปยังผู้แจ้ง

 4) กรณีผู้แจ้งการชุมนุมไม่เห็นชอบด้วยกับคำสั่งตามข้อ 3) ให้ยื่นอุทธรณ์เป็นหนังสือต่อผู้บังคับบัญชาชั้นเหนือผู้รับแจ้งขึ้นไปหนึ่งขั้น และให้ผู้รับอุทธรณ์วินิจฉัยและแจ้งคำวินิจฉัยอุทธรณ์ภายในเวลา 24 ชั่วโมง คำวินิจฉัยอุทธรณ์นั้นให้เป็นที่สุด

 5) ในระหว่างมีคำสั่งห้ามชุมนุม การอุทธรณ์และพิจารณาวินิจฉัยอุทธรณ์ ให้งดการชุมนุมสาธารณะ

**10. กรณีใดบ้างที่ถือว่าเป็นการชุมนุมสาธารณะที่ไม่ชอบด้วยกฎหมาย?**

 **ตอบ** : เงื่อนไขที่ทำให้ถือว่าการชุมนุมสาธารณะนั้นเป็นการชุมนุมที่ไม่ชอบด้วยกฎหมายมี ดังนี้

 1) การชุมนุมสาธารณะที่ไม่เป็นไปโดยสงบและปราศจากอาวุธ

 2) กรณีผู้แจ้งไม่ปฏิบัติตามคำสั่งของผู้รับแจ้ง หรือที่ผู้รับแจ้งมีคำสั่งห้ามการชุมนุมมาตรา 11 คือ กรณีมีการแจ้งให้แก้ไขเนื่องจากเป็นกรณีที่ขัดต่อมาตรา 7 หรือมาตรา 8 แล้วผู้แจ้งไม่แก้ไขภายในระยะเวลาที่กำหนด ซึ่งผู้รับแจ้จะมีคำสั่งห้ามการชุมนุม

 3) การชุมนุมสาธารณะที่จัดขึ้นหลังจากที่ผู้ยื่นคำขอไดรับหนังสือแจ้งว่า ไม่มีเหตุผลอันสมควรที่จะผ่อนผันกำหนดเวลาตามมาตรา 12